Πρόκειται για ένα παραδοσιακό κυκλαδίτικο σπίτι με συγκλονιστική θέα στην Κάτω Χώρα. Τα περισσότερα σπίτια στην Άνω Χώρα έχουν μικρό μπαλκόνι αλλά αυτό είναι προνομιούχο.
Εχει 2 υπνοδωμάτια ( το δεύτερο με καναπέ- κρεβάτι) και τραπεζαρία στον πάνω όροφο, κουζίνα και μπάνιο στο ισόγειο. Η διακόσμηση με πολλά παραδοσιακά αντικείμενα που δημιουργούν ατμόσφαιρα αλλά και ανησυχία καθώς τα περισσότερα είναι γυάλινα και χρειάζεται ιδιαίτερη προσοχή.
Είναι ιδανικό για ζευγάρι και οικογένεια με μεγάλα παιδιά (για τα μικρά παιδιά ίσως είναι επικίνδυνο λόγω της εσωτερικής σκάλας, αν και υπάρχει χαμηλή πόρτα με κάγκελα μεταξύ σκάλας και υπνοδωματίου για λόγους ασφαλείας) και ακατάλληλο για δύο ζευγάρια ή φίλους διότι για να κατέβεις στο ισόγειο όπου βρίσκονται το μπάνιο και η κουζίνα πρέπει να περάσεις μέσα από το δεύτερο υπνοδωμάτιο. Η εσωτερική σκάλα είναι στενή και αρκετά απότομη. Το μπάνιο είναι πολύ μικρό ενώ η κουζίνα πολύ καλά εξοπλισμένη με βραστήρα, καφετιέρα και πολλά σκεύη, ακόμα και πλυντήριο ρούχων.
Δεν υπάρχει air condition (μόνο ανεμιστήρες), TV, WI- FI και δεν προσφέρεται πρωινό όπως αναφέρεται στην περιγραφή. Υπάρχουν κάποια βασικά προϊόντα στο ψυγείο τα οποία όμως πρέπει να αντικαταστήσεις εάν τα χρησιμοποιήσεις. Διαβάζοντας την περιγραφή του σπιτιού νομίζαμε ότι στην τιμή συμπεριλαμβανόταν και το πρωινό. Τελικά παίρναμε το πρωινό μας στην κεντρική πλατεία "Στου Στράτου" το οποίο βρίσκεται σε απόσταση αναπνοής από το σπίτι και φτιάχνει καταπληκτικά πρωινά.
Ευτυχώς προσαρμοστήκαμε γρήγορα και περάσαμε υπέροχα κάτι που είχαμε ανάγκη λόγω της γενικότερης δύσκολης συγκυρίας εξαιτίας του covid -19 . Ας σημειωθεί ότι η ιδιοκτήτρια είχε αφήσει σημειώματα με συμβουλές διαμονής στη Σέριφο κάτι που εκτιμήσαμε ιδιαίτερα.
Εάν κάποιος επιθυμεί να μείνει στη Χώρα θα προτείναμε το Blue house για διαμονή με τις ανωτέρω επισημάνσεις.